याद आई पुराने दिनों की होली, कहा- घर में सुस्ती का माहौल है
Amitabh Bachchan Remembered The Holi Of The Old Days:अमिताभ बच्चन इन दिनों प्रोजेक्ट K की शूटिंग के दौरान लगी चोट से रिकवर कर रहे हैं। मंगलवार को अपना हेल्थ अपडेट देते हुए बिग बी ने फैंस को होली की बधाई दी।
अमिताभ बच्चन ने बुधवार को अपने ब्लॉग में पुराने दिनों को याद किया, जब बड़े ही धूम-धाम से होली का त्योहार मनाया जाता था। साथ ही अमिताभ ने अपने बाबू जी हरिवंश राय बच्चन की कुछ पंक्तियां शेयर की हैं। बता दें कि बिग बी वे सोमवार को अपनी फिल्म 'प्रोजेक्ट K' की शूटिंग के दौरान एक्शन सीन शूट करते हुए घायल हो गए थे। अभी वे मुंबई स्थित अपने घर पर रिकवर कर रहे हैं।
होली के त्योहार में भाग लेने में असमर्थता है
ब्लॉग में अमिताभ ने लिखा, ‘घर के माहौल में सुस्ती और सभी तरह की फिजिकल एक्टिविटी की रोक है। होली के त्योहार में भाग लेने में असमर्थता है और होली का उल्लास जो इतने जोश और इतने अच्छे ढंग से मनाया जाता था, वो खो गया है। ऐसा सालों से है। खुला घर, सभी का उत्साहपूर्ण स्वागत। संगीत और नृत्य और भाईचारे से सराबोर सैकड़ों लोग। सुबह से शुरू होकर अगली सुबह तक न खत्म होने वाला त्योहार।
मुझे उम्मीद है कि वो दिन वापस आएंगे
हो सकता है वो वक्त फिर कभी न आएं, फिर भी मुझे उम्मीद है कि वो आएंगे, लेकिन मुश्किल लग रहा है, कम से कम अभी के लिए तो नहीं।
पिता हरिवंश राय बच्चन की कविता शेयर करते हुए बिग बी ने लिखा- ऐसे चिंतन के समय में बाबू जी के शब्द याद आते हैं। उनकी कविता जीवन के पहिए के नीचे याद आती है।
कृपया मुझे महानायक न कहें
अमिताभ ने बाबूजी की जो कविता शेयर की है उसमें आखिरी की दो लाइन हैं- जो मुझे महाकवि लिखता है, मैं समझता हूं वह मुझ पर व्यंग्य करता है। मैंने कौन सा पाप किया है कि मुझ पर व्यंग्य किया जाए।
अमिताभ ने खुद को भी इन लाइनों से जोड़ते हुए लिखा- पिता जी ये भावना मुझ पर भी कभी बरसी है। मुझे पसंद नहीं है कि मेरे परिचय में या किसी भी संदर्भ में गढ़े गए गौरवशाली विशेषणों में उल्लेख किया जाए। सदी के महानायक या सदी के महानतम अभिनेता मुझे कृपया ऐसा कुछ न कहें। बस एक साधारण नाम चलेगा।
मंगलवार को लिखा था- आपकी दुआएं ही मेरा इलाज
मंगलवार को बिग बी ने ट्विटर पर लिखा, ‘आप सभी को बहुत सारा प्यार और आभार। आपकी चिंता और शुभकामनाओं के लिए बहुत-बहुत धन्यवाद। आपकी दुआएं ही मेरे लिए इलाज हैं। मेरी सेहत में सुधार हो रहा है। इसमें समय लगेगा। डॉक्टरों ने जो भी सलाह दी है, मैं उसे पूरी तरह से फॉलो कर रहा हूं। सभी काम बंद हो गए हैं और हेल्थ में सुधार होने और डॉक्टर की परमिशन के बाद ही काम पर वापसी होगी। आप सभी को बहुत-बहुत धन्यवाद।’